Ёсць простыя і даступныя спосабы барацьбы з вошамі ў хатніх умовах. Першы варыянт – хімічны спосаб. Набытым у аптэцы супрацьпедыкулёзным сродкам у адпаведнасці з інструкцыяй неабходна апрацаваць валасы, вычасаць частым грэбнем або зняць рукамі загінуўшых насякомых, іх гніды. Другі варыянт – самастойная механічная апрацоўка. Неабходна вычасаць жывых насякомых частым грэбнем, апрацаваць пасмы валасоў растворам воцату і зняць гніды рукамі. У абодвух выпадках неабходна памыць асобна ад іншых рэчаў пасцельную бялізну і адзенне, адпрасаваць іх з парам. Пры выяўленні вошай у адзенні – замачыць бялізну і адзенне на 2-3 гадзіны ў цёплай вадзе, затым кіпяціць у двухпрацэнтным растворы соды або любога мыйнага сродку на працягу 20 хвілін. Вопратку, якая не падлягае кіпячэнню, адпрасаваць праз вільготную тканіну. Апрацаваць парам пасцельныя прыналежнасці (коўдры, матрацы і падушкі). У кватэры павінна быць праведзена генеральная ўборка. Мяккую мэблю рэкамендуецца пачысціць шчоткай, змочанай мыйным сродкам.